Проект!

НАРЕДБА

ЗА УСТРОЙСТВОТО И УПРАВЛЕНИЕТО НА ГРОБИЩНИТЕ

ПАРКОВЕ НА ГРАД  ВРАЦА

Раздел I

Общи положения

Чл.1. (1) Тази наредба урежда управлението, вътрешния ред в гробищните паркове и обредните зали, реда и условията за извършване на погребения и свързаните с тях услуги, ползването и благоустрояването на гробните места на територията на град Враца.

(2) Гробищните паркове на територията на град Враца функционират и се управляват в съответствие със Законите на Република България, решенията на Общинския съвет и тази Наредба.

Чл. 2. (1) Гробищните паркове са обществени терени със специално

предназначение. Те са публична общинска собственост по смисъла (силата) на чл. 140, във връзка с чл. 17, алинеи 2 и 4 от Конституцията на Република България и на чл. 3, ал. 2, т. 3 от Закона за общинската собственост.

(2) На територията на град Враца действат:

1. Нов гробищен парк, гр. Враца

2. Стар централен гробищен парк, гр.Враца
3. Квартални гробищни паркове в кв.Бистрец и кв.Кулата

4. Гробищни паркове в кметства на Община Враца
Чл. 3. Създаването на нови и разширяването или закриването на

действащите гробищни паркове и гробища на територията на град Враца се извършва с решение на Общински съвет Враца.

Чл. 4. (1)Паркоустройственият гробищен план се приема от Общинския експертен съвет по устройство на териториите и се одобрява със заповед на кмета на община Враца.

(2) С плана по предходната алинея се определят главните и второстепенни алеи на гробищния парк, гробните парцели и местата на урновите стени (ако бъде предвидено изграждането на такива). Парцелите се разделят на редове, които се броят от изток на запад, а гробовете – от юг на север. Редовете и гробовете се отделят с междинни пътеки.

(3) Урнови стени, както и урнови гробове, могат да се създават във всички гробищни паркове на територията на град Враца, съобразно утвърдените проекти по ал. 1.

(4) Допуска се обособяването на отделни парцели за различните религиозни общности и етнически групи.

Раздел II

Управление

Чл. 5. (1) Гробищният парк и гробищата на територията на град Враца, както и намиращите се в тях сгради и съоръжения, общинска собственост, се управляват и поддържат от общинско предприятие „Обредни дейности”, съгласно утвърден от Общински съвет Враца правилник.

Чл. 6. (1) С решение на Общински съвет община Враца поема разходите за обикновено погребение на трупове с неидентифицирана самоличност, на самотни граждани без близки и роднини, бездомни, безпризорни, настанени в заведения за социални услуги, регистрирани в службите за социално слаби и при възникване на особени случаи.

(2) Услугите по предходната алинея се заплащат от общината срещу издадена фактура на физическото или юридическото лице, извършило погребението. Редът за издаване и осребряване на фактурите се определя от кмета на община Враца.

(3) Погребални услуги в случаите по ал. 1 и ал. 2 включват услугите по издаване на пет броя некролози, осигуряване на ковчег, превоз на покойника, поставяне на надгробен знак, изкопаване и заравяне на гробно място по цени, утвърдени от Общински съвет.

Чл. 7. Общинско предприятие „Обредни дейности” осъществява дейности по организация на погребенията и координира дейностите в гробищните паркове на територията на град Враца.

Чл. 8. Строителни и ремонтни работи в парцелите се съгласуват предварително с директора на общинско предприятие „Обредни дейности” и се извършват при съблюдаване изискванията на нормативните актове, регламентиращи тази дейност.

Чл. 9. Служителите от общинска администрация отдел „Гражданско

състояние”:

1. съставят акт за смърт за починалите лица и издават препис-извлечения от същите.

2. издават разрешително за погребение, което определя парцел, ред и гробно място, в което ще бъде погребано лицето.

3. водят регистъра на починалите лица на територията на град Враца на хартиен и електронен носител.

4. ежеседмично упражняват контрол в гробищния парк на град Враца по т.2.

Чл. 10. Служителите от общинско предприятие „Обредни дейности ”:

1. определят деня и часа на погребението.

2. водят регистъра на починалите лица на територията на град Враца на хартиен и електронен носител.

3. събират и отчитат гробищните такси по ЗМДТ, съобразно наредба за определянето и администрирането на местните такси и цени на услуги на територията на община Враца.

Раздел III

Гробни места и тяхното ползване

Чл. 11. По регулацията си гробищният парк се дели на гробни полета

(квартали), в които се оформят гробните места по редици и колони.

Чл. 12. Размерите на гробните места са определени от Наредба № 21 на Министерство на здравеопазването за хигиенните изисквания за изграждане и поддържане на гробищни паркове и погребване и пренасяне на покойници.

Чл. 13. Изкопаването на гробни места се извършва от лица (гробари)

назначени от общинско предприятие „Обредни дейности”.

Чл. 14 (1) С полагането на покойник в гроб на наследниците му по закон или завещание се поражда правото на гробоползване.

(2) Правото на гробоползване е срочно или за вечни времена.

(3) Правото на гробоползване на гробно място за първите 10 години е безвъзмездно.

(4) Наследниците по закон определят лице за контакти, което се вписва в регистъра на гробищния парк. На лицето за контакти се връчват всички съобщения по настоящата наредба. Лицето за контакти уведомява управата на гробищния парк за всички промени в обстоятелствата.

Чл. 15. (1) Срокът на правото на гробоползване на гробно място е за 10 или 15 години.

(2) Правото на гробоползване по предходната алинея след изтичане на първите 10 години може да бъде продължено за срок от 15 години след заплащане на съответната такса.

(3) Правото на гробоползване на гробно място за вечни времена може да се придобие след заплащане на съответната такса.

Чл. 16. (1) Правото на гробоползване на семейно гробно място след

изтичане на първите 10 години може да бъде продължено за срок от 10 години след заплащане на съответната такса.

(2) Правото на гробоползване на семейно гробно място за вечни времена може да се придобие след заплащане на съответната такса.

Чл. 17. (1) Възмездно преотстъпване на правото на гробоползване не се допуска.

(2) Безвъзмездното преотстъпване на това право ползвателите могат да извършат с писмено заявление до общинската администрация с нотариално заверени подписи. Заявлението се прилага към съответната партида на гробищния регистър. По същия ред се допуска и замяна на гробове между техните ползватели, ако администрацията прецени, че за това има основателни причини.

Чл. 18. (1) Правото на ползване на обикновен гроб, както и на фамилна гробница обхваща:

1. извършване на последващи погребения в него(нея) по реда и условията на тази Наредба.

2. поставяне на временни или на трайни надгробни знаци: паметник, рамка, фотокерамични портрети с лика и изписване името на покойника с датите на раждането и смъртта му.

3. засаждане на декоративни цветя и треви.

4. извършване на траурни и възпоменателни обреди.

(2) Действията по индивидуалното благоустрояване на отделни гробове и на фамилни гробници от ползвателите им или от инициативни граждански комитети и организации се съгласува с директора на общинско предприятие „Обредни дейности”.

Чл. 19. В гробищния парк повторни погребения (полагане на друг покойник в обикновен гроб) се разрешават след изтичането на 10 години от предишно полагане на покойник.

Чл. 20. (1) Когато правото на гробоползване не е било продължено по реда на чл. 15 и 16, гробното място се предоставя за нови погребения. Останките от погребения се изваждат и заравят във фамилен гроб или общ гроб (костница), освен ако близки на покойника пожелаят те да бъдат кремирани.

(2) За изтичането на срока по чл. 16 от настоящата наредба задължително се уведомява вписаното в регистъра лице за контакти по чл. 14, ал. 4 от наредбата. Ако посоченото в регистъра лице за контакти е починало или по други причини и е невъзможно връчването на съобщение, същото се връчва на друг от наследниците по закон на починалия.

Раздел IV

Погребения и дейности свързани с тях

Чл. 21. (1) В гробищните паркове на град Враца се погребват лица с

адресна регистрация в града, както и лица, живели при своите близки в град Враца и неидентифицирани трупове.

(2) Покойници с постоянен адрес приживе в друго населено място могат да бъдат погребани на територията на град Враца, ако е налице някой от следните случаи: близките им са с постоянен адрес в град Враца; имат право на гробоползване в град Враца (имат наследствен гроб).

(3) На територията на град Враца се погребват също и покойници с

неустановена самоличност, както и покойници, които не са потърсени от близките им или нямат близки.

(4) Покойници – чужди граждани, починали на територията на община Враца, могат да бъдат погребани в гробищния парк на град Враца.

Чл. 22. Покойници принадлежали приживе към някоя религиозна общност или етническа група, се погребват по реда на тази Наредба. Религиозните погребални ритуали са допустими, доколкото не противоречат на закона и Наредбата.

Чл. 23. Погребването на покойници извън гробищните паркове се допуска в изключителни случаи с разрешение на кмета на общината или упълномощено от него лице, съгласувано с органите на държавния здравен контрол и МВР.

Чл. 24. Урна с праха на покойник може да се положи в обикновен гроб при спазване изискванията на Наредба № 21 на Министерство на здравеопазването за хигиенните изисквания за изграждане и поддържане на гробищни паркове и погребване и пренасяне на покойници.

Чл. 25. Общинско предприятие „Обредни дейности” извършва следните възмездни погребални услуги:

1. осигуряване ковчег или дъски за мюсюлмански погребения;

2. осигуряване и надписване на надгробен знак;

3. осигуряване на престой в камера или в зала;

4. осигуряване на превоз на близките на покойника;

5. превоз на покойника до обредния дом или църквата и гроба;

6. осигуряване на граждански ритуал в зала или на гроба;

7. отпечатване на некролози;

8. изкопаване и засипване на гроб;

9. урнополагане;

10. осигуряване на траурни атрибути, венци и ленти;

11. подготвяне и раздаване на подавки (свободно или в зала);

12. подравняване на гроб и оставяне на дъски да 40-ия ден;

13. изграждане на семейна гробница и погребение в нея;

14. почистване на гробно място (еднократно и абонаментно);

15. вадене на тленни останки и полагането им отново в гроб или костница;

16. организиране на помени.

Чл. 26. Разходите по погребението се заплащат от близките на покойника.

Раздел V

Обредна и ритуална дейност

Чл. 27. (1) Религиозни ритуали се провеждат от духовни лица, съгласно каноните на съответната религия.

(2) Гражданските ритуали по желание на близките на покойника се

провеждат в обредната зала или на гробното място. Словото се изготвя от обредника като представител на държавната власт по данни дадени от близките. За дадените неверни данни на покойника, обредникът не носи отговорност.

(3) Обредните действия и ритуали могат да се извършват, доколкото не противоречат на обществения ред, морала и не засягат правата и свободите на другите граждани.

Чл. 28. (1) Траурни агенции влизат в гробищния парк за извършване на обредна и ритуална дейност задължително след уведомяване на служител от общинско предприятие „Обредни дейности”, който ги съпровожда до съответното гробно място.

(2) При организиране на погребение в „стар гроб” траурните агенции

осигуряват представител на близките на починалия за установяване

състоянието му и оформяне на документите за гробното място.

Раздел VI

Обществен ред в гробищните паркове

Чл. 29. Посещения в гробищните паркове се допускат:

1. за времето от 1 април до 30 септември – от 7.00 до 20.00 часа;

2. за времето от 1 октомври до 31 март – от 8.00 до 18.00 часа;

Чл. 30. В гробищните паркове се забранява:

1. посещението на деца под 14-годишна възраст, ако не са придружени от пълнолетни лица;

2. въвеждането на кучета, на домашни и други животни;

3. ремонтно-строителна дейност без писмено разрешение на директора на общинско предприятие „Обредни дейности”;

4.. приготвяне на циментови, бетонови и варови разтвори по алеите и пътищата, без писмено разрешение на директора на общинско предприятие „Обредни дейности”;

5. отсичането на дървета без съответното разрешение.

6. извършването на всякакъв вид нерегламентирана търговска дейност.

Чл. 31. Достъп на пътни превозни средства в гробищния парк се

осъществява съгласно утвърден от директора на общинско предприятие „Обредни дейности” пропускателен ред.

Чл. 32. Не се разрешава извън определените за целта места:

1. Изхвърлянето на хранителни и други отпадъци и увехнали цветя;

2. Паленето на огън и изгарянето на отпадъци;

3.Разлепването и поставянето на некролози, афиши, реклами, съобщения и други подобни;

4. Засаждането на високостеблени декоративни и плодни дървета в

парцелите и на гробните места. Ако има такива – същите се премахват без предупреждение от общинско предприятие „Обредни дейности ”.

Чл. 33. (1) Ползвателите на гробните места са длъжни да поставят трайни надгробни знаци и да ги поддържат в добър вид.

(2) Лицата, които са извършвали строителни и ремонтни работи и дейности по ал. 1 са длъжни да възстановят за своя сметка засегнатите терени, да изчистят и извозят материалите и изхвърлят отпадъците на определените за целта места.

(3) Изоставени, изпочупени и неподдържани временни гробни знаци се отстраняват от гробните места от общинско предприятие „Обредни дейности”.

Раздел VII

Контрол и санкции

Чл. 34. (1) Директорът на общинско предприятие „Обредни дейности” е длъжен да упражнява ежедневен контрол върху спазването на Наредбата, Правилника за организацията и дейността на общинско предприятие „Обредни дейности”, действащите нормативни актове и решенията на Общински съвет Враца.

(2) При констатиране на нередности и нарушения директорът на общинско предприятие „Обредни дейности” е длъжен да предприеме всички необходими действия за незабавното им отстраняване.

Чл. 35. (1) Актовете, установяващи отделни нарушения, се съставят от директора на общинско предприятие „Обредни дейности”, упълномощен от кмета на общината, а наказателните постановления се издават от кмета на общината.

(2) За образуването на административно-наказателни производства за нарушения на тази Наредба, съставянето на актове, издаването, връчването и обжалването на наказателните постановления и тяхното изпълнение се прилагат разпоредбите на Закона за административните нарушения и наказания.

(3) За неспазване на разпоредбите на настоящата Наредба се налагат глоби в размер от 50 / петдесет / до 500 / петстотин / лева.

Раздел VIII

Допълнителни разпоредби

§ 1. По смисъла на тази Наредба “близки на покойника” са роднини по права, съребрена линия и по сватовство, определени в Глава пета от Семейния кодекс, както и други лица, поели морални или финансови задължения към починалото лице.

Раздел IX

Преходни и заключителни разпоредби

1. Придобитите преди действието на Наредбата права на гробоползване се запазват.

3. Обнародването на настоящата Наредба се извършва чрез публикуването й в един местен ежедневник.

4. Наредбата влиза в сила 3 дни след обнародването й.

